**T Á J É K O Z T A T Ó**

A Pusztazámori Regionális Hulladékkezelő Központ területére történő belépés, behajtás és hulladékátvétel rendjéről

A MOHU Budapest Zrt., mint a Pusztazámori Regionális Hulladékkezelő Központ (PRHK) üzemeltetője (a továbbiakban Üzemeltető) az alábbi feltételeket alkalmazza a hulladékok létesítménybe történő beszállítása esetén.

**A jelen tájékoztatóban foglaltakat a szerződött szállító/hulladék birtokos valamennyi beszállítást (hulladék kezelésre történő átadását) végző alvállalkozója/közreműködője (a továbbiakban Beszállító) köteles betartani.**

**Kifejezetten felhívjuk a figyelmet, hogy az Üzemeltető jogosult megtagadni a beszállítást és a hulladék átvételét, amennyiben Beszállító a jelen tájékoztatóban foglaltakat nem tartja, illetve rendszeresen megszegi.**

**Beszállítható hulladékok:**

A beszállítható hulladékok köréről, a hulladékkezelési díjakról és az átvételi követelményekről az alábbi linkeken tájékozódhatnak:

[Hulladék ártalmatlanítási díjak (fkf.hu)](https://www.fkf.hu/dijszabasok/hulladek-artalmatlanitasi-dijak)

[PRHK\_árak\_2024 0301 (002).xlsx (fkf.hu)](https://www.fkf.hu/storage/app/media/uploaded-files/prhkarak2024-0301.pdf)

**Beszállítási időköz:**

**Munkanapokon a nyári időszámítás alatt 06:00-17:30 óra között, téli időszámítás alatt 06.00-15:30 óra között**.

Nyári időszámítás a tavaszi óraátállítást követő héttől az őszi óraátállásig tart, a téli időszámítás az őszi óraátállítást követő hétfőtől a tavaszi óraátállításig tart.

A fentiektől eltérni csak az Üzemeltető előzetes engedélyével lehetséges.

**Beszállításhoz szükséges dokumentumok:**

Beszállító köteles az alábbi dokumentumokkal rendelkezni, amelyeket köteles Üzemeltető kérésére bemutatni:

* a Beszállító a beszállított hulladékról *a hulladéklerakással, valamint a hulladéklerakóval kapcsolatos egyes szabályokról és feltételekről szóló* 20/2006. (IV. 5.) KvVM rendelet (a továbbiakban: **Rendelet**) alapján a Rendeletben foglalt tartalommal alapjellemzést köteles adni a Beszállító által beszállított valamennyi hulladéktípusra (a továbbiakban: **Alapjellemzés**).
* A beszállított hulladékokra vonatkozó, **hatályos jogszabályok által előírt dokumentumoknak, engedélyeknek**, különös tekintettel - a rendelet által meghatározott hulladékok körében - **a laborvizsgálati jegyzőkönyv**\*, valamint minden beszállítás alkalmával a **309/2014. (XII. 11.) Korm. rendelet szerinti nyilatkozat**

Üzemeltető **felhívja a figyelmet**, hogy a hulladék átvételével kapcsolatban, a Rendeletben meghatározott feltételek szerint köteles eljárni. Az Üzemeltető a Rendelet 2. számú melléklet 1.3. pont szerint a PRHK beléptető pontján és a lerakás helyén helyszíni **ellenőrző vizsgálatot** köteles végezni annak megállapítása érdekében, hogy a lerakásra szánt hulladék azonos-e az Alapjellemzésben és egyéb kísérő dokumentumban leírt hulladékkal.

**Beszállítással kapcsolatos szabályok:**

* **Beszállító kötelezettsége a hulladék PRHK-ba történő beszállítása, valamint ürítése az Üzemeltető által meghatározott helyre a telephelyen belül**;
* **Beszállító köteles betartani a PRHK kijelölt dolgozójának utasításait**; köteles a hulladékot a telephelyen belül az Üzemeltető munkavállalója, vagy érdekkörébe tartozó egyéb személy által megjelölt helyre üríteni;
* A beszállításból eredő szennyezés esetén kötelesek gondoskodni az eredeti környezeti állapot helyreállításáról, így különösen a terület szennyezésmentesítéséről és a hulladék elszállításáról;

**Beszállítás, mérlegelés, hulladékátvétel:**

A beszállított hulladék mennyiségének meghatározása az érvényes hitelesítéssel rendelkező bejövő és a kimenő mérleg adatainak különbségéből történik.

A PRHK telephelyen az alábbi mérlegek üzemelnek: 2 db Közúti hídmérleg, 60 tonna teherbírással, 20 kg osztásértékkel, III. pontossági osztály. Teherfelevő KONTINEX VSH200. Kiértékelő Mérleg GSM EMX100/111.

Üzemeltető **felhívja a figyelmet**, hogy a mérlegek fent megjelölt kapacitással rendelkeznek, így amennyiben Beszállító nem felel meg a fenti előírásoknak, Üzemeltető jogosult a behajtást megtagadni.

A bemeneti tömeg és a kihajtási üres tömeg különbözete a hulladéklerakóra szállított ártalmatlanítandó hulladék mennyisége.

* A telephelyre történő beszállítást követően az érkező szállító jármű vezetője – a mérlegkezelőtől kapott engedélyt követően - a hídmérlegre hajt és a szükséges dokumentumokat átadja az érkeztetéssel megbízott munkavállalónak.
* Az érkeztetéssel megbízott munkavállaló ellenőrzi, hogy a hulladék típusát és minősítését (veszélyességét) megállapító dokumentáció megfelel-e az előírásoknak, szemrevételezéssel megállapítja, hogy a beérkező szállítmány befogadható-e. Amennyiben igen, megtörténik a mérlegelés és az adatok nyilvántartásba vétele a LIBRA-TÁRA rendszerben. Amennyiben a hulladék nem fogadható be, a hatályos előírásoknak megfelelően intézkedik az átvétel megtagadásáról és a jármű visszafordításáról.
* A Beszállító az első mérlegeléssel (**belépési mérlegelés**) egyidejűleg maradéktalanul nyilatkozik *a hulladékkal kapcsolatos nyilvántartási és adatszolgáltatási kötelezettségekről* szóló 309/2014. (XII. 11.) Korm. rendelet szerinti, kötelezően nyilvántartandó összes adatról és teljesíti a jelen Szerződében foglalt feltételeket.
* Az irányító az átvehető hulladékot előkezelés, hasznosítás, illetve lerakás céljából a depónia térre, irányítja. Esetünkben a hulladéklerakás műveletei következnek.
* Az ürítést követően a belső közlekedési úton és kerékfertőtlenítő medencén áthaladva a kimeneti mérlegre hajt, ahol az üres tömeget határozzák meg (**kilépési mérlegelés**). A mérlegelés során mérlegjegy kerül kiállításra az ide vonatkozó telephelyi eljárások és utasítások alapján, melynek példányait az Üzemeltető, a beszállító aláírásával igazolja. A szállítólevélen felrögzítésre kerülnek a beszállított hulladékkal kapcsolatos adatok, mely adatok helyességégéért a szállító képviselője (sofőr) aláírásával igazol. A kitöltött szállítólevél és megfelelően adminisztrált mérlegjegy birtokában az üres tgk-val a sofőr kihajt a PRHK területéről.

**Ürítés**

* Beszállító a belső közlekedő úton, a mindenkori feltöltési szintnek megfelelően hajt a lerakótérre. A szállító jármű vezetője a hulladékprizmán a forgalomirányító személy utasításainak megfelelő helyre manőverezve, az Üzemeltető dolgozójának utasítása szerint ürít.
* Az ürítőhelyen csak az a személy tartózkodhat, aki az ürítőszerkezet működtetését végzi, amennyiben az a gépből kiszállva végezhető csak el. A tgk. többi személyzete a depónia téren nem szállhat ki a tehergépkocsiból.
* Az ürítést végző gépkezelő csak a beszállító jármű mellett tartózkodhat, ügyelve arra, hogy más céljármű vagy munkagép munkáját ne akadályozza.
* A balesetek elkerülése érdekében az ürítő jármű melletti körzetet elhagyni tilos! Az ürítést követően a kezelő személynek vissza kell szállnia a járműbe és az ürítési frontot a kijárat irányában a lehető leggyorsabban el kell hagynia.

**Lerakásos ártalmatlanítás**

A hulladék lerakással történő ártalmatlanítására közvetlenül az érkeztetést követően kerül sor.

**Egyéb magatartási és közlekedési szabályok:**

* Beszállítója köteles a PRHK telephelyén a helyi vezető üzemen belüli belső rendre és forgalomra vonatkozó utasításait, a KRESZ vonatkozó szabályait, valamint tűz- munka- és balesetvédelmi szabályokat betartani.
* Veszélyes, radioaktív, robbanó, mérgező, képlékeny, folyékony, erősen bűzlő anyagot a PRHK telephelyére bevinni is tilos.
* Beszállító a kötelezettségeinek teljesítése során a telephely működésének korlátozása, zavarása, akadályozása vagy ellehetetlenítése nélkül köteles eljárni;
* Beszállító az Üzemeltető telephelyén kizárólag a belső utasítások, szabályzatok szerint, és kizárólag a hulladék átadásával, leürítésével kapcsolatban jogosult tevékenykedni, ennek érdekében Beszállító az Üzemeltető telephelyén az Üzemeltető munkavállalója, vagy annak szerződéses partnere jelenlétében jogosult tartózkodni, illetve bármilyen tevékenységet folytatni, melyre tekintettel az említett tevékenység folytatásához szükséges személy jelenlétéről és rendelkezésre állásáról az Üzemeltető köteles gondoskodni.
* Beszállító felelős az általa okozott károkért.
* A telephely teljes területén tilos a dohányzás és nyílt láng használata (kivétel a kijelölt dohányzóhely)

**\* Alapjellemzéshez szükséges vizsgálatok nélkül B3 típusú hulladéklerakón átvehető hulladékok**

B3 alkategóriájú hulladéklerakón **alapjellemzéshez szükséges vizsgálatok nélkül átvehetők** a 20/2006. (IV.5.) KvVm rendelet 2. sz. melléklet **2.1.-1. táblázatban felsorolt inert hulladékok**, a külön jogszabály szerinti hulladékjegyzék **EWC 20-as főcsoportjában felsorolt, vegyesen gyűjtött, nem veszélyes szilárd hulladékok**, kivéve az EWC 20 01 41 kéménysöprésből származó hulladékot, ami csak vizsgálat alapján vehető át.

**Vizsgálatok alapján vehetők át** más nem veszélyes hulladékok, ha eleget tesznek a B1b alkategóriájú hulladéklerakókra vonatkozó átvételi követelményeknek a 2.2.1.-1. táblázatban felsorolt határértékek alapján.

2.1.-1. táblázat: Alapjellemzéshez szükséges vizsgálatok nélkül átvehető inert hulladékok

|  |  |  |
| --- | --- | --- |
| **EWC kód** | **Leírás** | **Korlátozások** |
| 10 11 03 | Üveg alapú, szálas anyagok hulladékai | A hulladék nem tartalmazhat szerves kötőanyagot |
| 15 01 07 | Csomagolási üveg-hulladékok |  |
| 17 01 01 | Beton | Elkülönített építési és bontási hulladékok\* |
| 17 01 02 | Tégla | Elkülönített építési és bontási hulladékok\* |
| 17 01 03 | Cserép és kerámiák | Elkülönített építési és bontási hulladékok\* |
| 17 01 07 | Beton, tégla, cserép és kerámia keveréke | Elkülönített építési és bontási hulladékok\* |
| 17 02 02 | Üveg |  |
| 17 05 04 | Föld és kövek | A hulladék nem tartalmazhatja a talaj humuszos rétegét, tőzeget, továbbá szennyezett területről származó földet, köveket |
| 19 12 05 | Üveg |  |
| 20 01 02 | Üveg | Elkülönített üveg |
| 20 02 02 | Talaj és kövek | A hulladék csak kertekből, parkokból származhat, és nem lehet benne humusz, illetve tőzeg |

\* Az elkülönített építési és bontási hulladékok kis mennyiségben más összetevőket (pl. fémek, műanyagok, talaj, szerves anyagok, fa, gumi stb.) is tartalmazhatnak. A hulladék eredetét ismerni kell.

Nem tekinthető inert építési és bontási hulladéknak az a hulladék, amely külön jogszabályban szabályozott szerves vagy szervetlen veszélyes összetevőket (pl. azbesztet, bitument) tartalmaz vagy az építés során ilyen anyagokat használtak, illetve az épületben olyan termékeket tároltak vagy gyártottak, amelyekkel az építőanyagok szennyeződhettek, és emiatt a hulladék már nem tekinthető inertnek.